
Neurogenetika, mint a neurobiológiai kutatások új iránya: peptiderg neuron-hálózatok vizsgálata transzgenikusan módosított ecetmuslicában

A neuropeptidek számos élettani és viselkedési folyamat modulátoraiként ma már nem csak széleskörűen kifejtett szabályozó szerepük miatt állnak a figyelem középpontjában, hanem ma már azt is vizsgálják, milyen hatást gyakorol maga a központi idegrendszer a neuropeptiderg sejtekre. Ehhez egyes azonosított peptiderg neuronok kimeneteinek és bemeneteinek feltárása szükséges. Ezeknek a vizsgálatoknak genetikai és neuroanatómiai szempontból is jól ismert modellszervezete az ecetmuslica (D. melanogaster).
Vizsgálatainkat a Drosophila rák szívműködést serkentő petid (CCAP) tartalmú struktúráin végeztük. Korábbi irodalmi adatok alapján ismert a peptid eloszlása a muslica harmadik stádiumos lárvájának (L3) hasdúcláncában. Az eddigi leírások minősége miatt megalapozotnak láttuk a CCAP-termelő rendszer pontosabb leírását, és vizsgálatainkat kiterjesztettük a teljes központi idegrendszerre.
Az elérhető antiszérumok gyenge minősége miatt az irodalomban leírt módon a CCAP-tartalmú sejtek jelölését egy sejtidegen anyag bejuttatásával és követésével oldottuk meg. A genetikából ismeretes enhancer trapping módszer segítségével a CCAP-termelő sejtekkel cd8 sejtadhéziós fehérjéhez kötve zölden fluoreszkáló fehérjét (GFP) fejeztettünk ki, ami jól jelölte a CCAP-termelő struktúrák teljes felszínét.
Korábbi irodalmi adatok alapján tudjuk, hogy a CCAP-neuronok a hasdúclánc területén megjelenésük és morfológiájuk alapján is több csoportra oszthatók, azonban a fénymikroszkópia felbontási határa és az átfedő struktúrák nagy száma miatt nem volt lehetőség arra, hogy az egyes sejtek morfológiáját feltárjuk. Ahhoz viszont, hogy a rendszer ki és- bemeneti régióit azonosíthassuk, ismernünk kell a rendszert alkotó struktúrák pontos lefutását. Egy nemrég elérhetővé vált genetikai eszköz, a flip-out technika segítségével kidolgoztuk, hogyan lehet cd8.GFP fúziós fehérjét csak egy sejtben kifejeztetni. Ezáltal feloldható a teljes CCAP-rendszer és a sejtek morfológiáját és egymáshoz való viszonyát konfokális mikroszkópos 3D modellek segítségével szemléltethetjük.
Jelenleg a ki- és bemeneti felszínek azonosítására alkalmas szinaptikus markereket nem tudjuk csak egy sejtben kifejeztetni. A 3D modellek segítenek a teljes rendszer részegységeit egy-egy sejthez kötni, ezáltal a sejtkommunikáció lehetséges irányát megszabó szinaptikus felszínek eloszlása sejtszinten vizsgálhatóvá válik. Ezek alapján nem kizárható, hogy az INagy-2 neuron a hasdúcláncban szinkronizáló szerepet játszik.



